Johannes Roterd

Johannes Roterd (ka Johannes Rotert; surnud 1536) oli Tallinna piiskop aastatel 1531–1536.

Roterd pärines Tallinna kodanikkonnast. 1501. aastal immatrikuleeriti ta Rostocki ülikooli, kuid tema teaduskraadi kohta teateid pole. 1511. aastal nimetati teda Niguliste kirikhärraks, kuid pole selge, kas ta oli ka Tallinna toomhärra. Ühetähenduslikult kapiitli liikmena on teda mainitud 1512. aastal. 1524. aastal on teda mainitud toomkiriku fabrikaatorina.

Roterd valiti Tallinna piiskopiks pärast Georg von Tiesenhauseni surma 1530. aasta oktoobris. Seetõttu on võimalik, et tema ametiaeg algab veel selle aastaga. Paavsti kinnituse sai ta aga alles 1531. aasta 30. augustil.Willem van Gulik, Conrad Eubel (väljaandjad). Hierarchia Catholica Medii et Recentioris Aevi. Volumen Tertium. Saeculum XVI ab anno 1503 complectens. 2. trükk. Münster, 1923, lk 285. Roterd suri enne 1536. aasta septembrit, kuna siis kinnitas paavst järgmiseks Tallinna piiskopiks Arnold Annebati.

Viited

Kirjandus
Leonid Arbusow vanem. Livlands Geistlichkeit vom Ende des 12. bis ins 16. Jahrhundert. 

Kategooria:Tallinna piiskopid
Kategooria:Rostocki Ülikooli vilistlased
Kategooria:Surnud 1536